Diari Oficial de la Generalitat Valenciana


Sumari del DOGV 4861, del 13-10-2004 (2004/10616)

DECRET 211/2004, de 8 d'octubre, del Consell de la Generalitat, pel qual designa els òrgans autonòmics competents en matèria emissions de gasos d'efecte hivernacle.
--------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2004/10/08/211/dof/vci/html**

### Dades del document

Número de DOGV
:   4861

Data del DOGV
:   13-10-2004

Secció del DOGV
:   I. DISPOSICIONS GENERALS

Número del document
:   2004/10751


Data del document
:   08-10-2004

Organisme emissor
:   Conselleria de Territori i Habitatge

Tipus de document
:   Decret

Descriptors 

:   * legislació
    * control de la contaminació
    * administració regional
    * gas amb efecte d'hivernacle
    * competència administrativa

DECRET 211/2004, de 8 d'octubre, del Consell de la Generalitat, pel qual designa els òrgans autonòmics competents en matèria emissions de gasos d'efecte hivernacle. [2004/X10356]
  
La Directiva 2003/87/CE, del Parlament Europeu i del Consell, de 13 d'octubre de 2003, per la qual s'estableix un règim per al comerç de drets d'emissió de gasos d'efecte hivernacle a la Comunitat Europea, plasma l'esforç de la Unió Europea per a aconseguir la reducció d'emissions de gasos d'efecte hivernacle, compromís que va adquirir en ratificar el Protocol de Kyoto en la Convenció Marc de Nacions Unides sobre Canvi Climàtic el 30 de maig de 2002, inspirant-se amb aquest fi en un dels mecanismes de flexibilitat previstos en el Protocol de Kyoto, el comerç d'emissions.
  
La citada directiva exigeix, entre altres qüestions, que totes les instal·lacions sotmeses al seu àmbit d'aplicació disposen d'autorització d'emissió de gasos d'efecte hivernacle l'1 de gener de 2005 i que el Registre Nacional de Drets d'Emissió estiga operatiu l'1 d'octubre de 2004. En conseqüència, i atés que el termini necessari perquè l'administració competent resolga sobre la sol·licitud d'autorització és de tres mesos, resulta imprescindible que els titulars de les instal·lacions afectades coneguen el règim aplicable i presenten les seues sol·licituds d'autorització i d'assignació de drets a tot tardar el 30 de setembre de 2004.
  
Per tot això, es va aprovar el Reial Decret Llei 5/2004, de 27 d'agost, pel qual es regula el règim del comerç de drets d'emissió de gasos d'efecte hivernacle, que té com a objecte la transposició de citada Directiva 2003/87/CE, que regula el règim d'autoritzacions d'emissió de gasos d'efecte hivernacle, d'acord amb els termes i els terminis establerts en l'esmentada directiva, i inclou el contingut mínim que ha de contenir l'autorització, com també els supòsits d'extinció d'aquesta.
  
El Reial Decret Llei 5/2004 obliga, a més, les comunitats autònomes en el territori de les quals s'ubique la instal·lació, a designar l'òrgan competent per a atorgar les autoritzacions d'emissió de gasos d'efecte hivernacle. Igualment, estableix que hauran de designar l'òrgan competent autonòmic encarregat de la valoració dels informes verificats que han de presentar els titulars de les instal·lacions sotmeses a autorització d'emissió de gasos d'efecte hivernacle, com també els òrgans competents per a l'exercici de la potestat sancionadora de determinades infraccions establertes en l'article 35 del reial decret llei.
  
Finalment, el reial decret llei crea, en l'article 3, la Comissió de Coordinació de Polítiques de Canvi Climàtic, com a òrgan de coordinació i col·laboració entre l'administració General de l'Estat i les comunitats autònomes, per a l'aplicació del règim de comerç de dret d'emissió i el compliment de les obligacions internacionals i comunitàries d'informació inherents a aquest, i del qual formarà part, segons estableix l'esmentat article, un vocal designat per cada comunitat autònoma.
  
Per tant, mitjançant el present decret, la Generalitat, d'acord amb la citada normativa europea i estatal, i a fi de dotar de la seguretat jurídica necessària al procediment administratiu corresponent, designa els òrgans autonòmics competents per a autoritzar l'emissió de gasos d'efecte hivernacle, per a la valoració de l'informe verificat sobre les emissions de l'any precedent de les instal·lacions autoritzades i per a la imposició de les sancions previstes en el reial decret llei. Igualment, es designa el vocal que formarà part de la Comissió de Coordinació de Polítiques de Canvi Climàtic en representació de la Comunitat Valenciana.
  
Cal destacar que el nou règim establert per la regulació europea en la matèria té gran incidència en l'àmbit de la Comunitat Valenciana, i més en concret en el seu teixit industrial, en la mesura que hauran de disposar de l'autorització d'emissió de gasos d'efecte hivernacle abans de l'1 de gener de 2005 un nombre important d'empreses ubicades en el nostre territori.
  
De conformitat amb el Decret 8/2004, de 3 de setembre, del president de la Generalitat, pel qual s'assignen competències a la Presidència de la Generalitat i a les conselleries amb competències executives, les competències sobre medi ambient estan assignades a la Conselleria de Territori i Habitatge.
  
En atenció d'estos motius, a proposta del conseller de Territori i Habitatge i amb la deliberació prèvia del Consell de la Generalitat, en la reunió del dia 8 d'octubre de 2004,
  
DECRETE
  
Article 1. Objecte
  
1. És objecte del present decret, en desenvolupament del que disposa la normativa europea i estatal en la matèria, i per raó de les competències que en matèria de medi ambient té atribuïdes la Generalitat, la designació dels òrgans autonòmics competents per:
  
a) Autoritzar l'emissió de gasos d'efecte hivernacle.
  
b) La valoració de l'informe verificat sobre les emissions de l'any precedent de les instal·lacions autoritzades.
  
c) La imposició de les sancions previstes en el Reial Decret Llei 5/2004, de 27 d'agost, pel qual es regula el règim del comerç de drets d'emissió de gasos d'efecte hivernacle, la competència del qual, d'acord amb el que estableix aquest, corresponga a la Generalitat.
  
d) Actuar com a vocal de la Comissió de Coordinació de Polítiques de Canvi Climàtic en representació de la Comunitat Valenciana.
  
Article 2. Òrgans competents
  
1. Es designa, en l'àmbit de la Comunitat Valenciana, la Direcció General de Qualitat Ambiental, de la Conselleria de Territori i Habitatge, com a òrgan competent per a instruir i resoldre els procediments d'autorització d'emissions de gasos d'efecte hivernacle, de les instal·lacions en què es desenvolupe alguna de les activitats i que genere les emissions especificades en l'annex I del Reial Decret Llei 5/2004, de 27 d'agost, pel qual es regula el règim del comerç de drets d'emissió de gasos d'efecte hivernacle
  
2. També serà la Direcció General de Qualitat Ambiental, de la Conselleria de Territori i Habitatge, l'òrgan competent per a la valoració de l'informe verificat sobre les emissions de l'any precedent de les instal·lacions autoritzades que es refereixen els articles 22 i 23 del Reial Decret Llei 5/2004, de 27 d'agost.
  
3. Seran òrgans competents per a imposar les sancions previstes en el Reial Decret Llei 5/2004, de 27 d'agost, d'acord amb el que preveu l'article 35, la Direcció General de Qualitat Ambiental per a infraccions lleus, la secretària autonòmica de Territori i Medi Ambient en cas d'infraccions greus, i el conseller de Territori i Habitatge en cas d'infraccions molt greus, excepte les infraccions previstes en els articles 29.2.d) i 29.2.e) del Reial Decret Llei 5/2004, de 27 d'agost, la competència del qual correspon al Consell de Ministres.
  
4. Es designa com a vocal de la Comissió de Coordinació de Polítiques de Canvi Climàtic en representació de la Comunitat Valenciana, el director general de Qualitat Ambiental.
  
DISPOSICIONS FINALS
  
Primera
  
S'autoritza el conseller de Territori i Habitatge perquè, en el marc de les seues competències, dicte les disposicions necessàries per a l'aplicació i el desenvolupament del present decret.
  
Segona
  
El present decret entrarà en vigor l'endemà de la publicació en el Diari Oficial de la Generalitat Valenciana.
  
València, 8 d'octubre de 2004
  
El president de la Generalitat,
  
FRANCISCO CAMPS ORTIZ
  
El conseller de Territori i Habitatge,


Còpia Permalink ELI